Malema: ‘Ek haat nie wit mense nie’Julius Malema, leier van die EFF, saam met ander verteenwoordigers van die party. Foto: ANA EFF-leier Julius Malema het geen doekies omgedraai tydens ŉ saamtrek Woensdag by die Nangoza Jebe-saal in Nelson Mandelabaai nie. Die saamtrek is gehou in aanloop tot die mosie van wantroue teen burgemeester Athol Trollip wat vandag aangehoor word. “Julle moet nooit slapelose nagte hê omdat bendelede [die Patriotic Alliance] hulle by Trollip geskaar het nie. Solank as wat ons sê Trollip sal gaan, sal hy gaan. As hy [Donderdag] oorleef, sal ons net weer terugkom,” het Malema gesê. “Ons kom vir hom. Hoeveel mosies het Zuma oorleef? En waar is Zuma nou?” het Malema gesê. Hy het bygevoeg hy gee nie om of Trollip voortgaan om die leier te wees nie en het voorspel dat Trollip nie ŉ volle termyn sal uitdien nie. Die stemmery vir die mosie van wantroue in Trollip vind vandag tydens ŉ spesiale raadsvergadering plaas. Malema was in die stad om vir sy ondersteuners te verduidelik hoekom die party besluit het om ŉ mosie teen Trollip in te stel. Hy het gesê die rede vir die mosie kom neer op die DA se versuim om die EFF se beleid van grondonteiening sonder vergoeding te ondersteun. “Hoekom baklei hulle so? Dit is omdat hulle dink Port Elizabeth behoort aan ŉ wit man en Malema wil dit by die wit man vat en dit teruggee vir die swart mense wat nie verdien om PE te bestuur nie. Hierdie grond is ons s’n ook. PE behoort aan ons ook. Dit is nie Europa dié nie.” Malema het gesê hy “haat nie wit mense nie”, maar dat daar fundamentele verskille is wanneer dit by die kwessie van grond kom omdat die DA meen mense moet laekostebehuising ontvang en nie grond nie. “Wanneer ons oor grond praat, praat ons oor die gedwonge verwydering van mense. Ons praat oor die grond en ons praat oor die oorloë wat in die Oos-Kaap plaasgevind het. Ons onthou die moorde deur die setlaars. Ons onthou die sambokke, ons onthou die huise wat deur die regime vernietig is. Hoekom reduseer hulle dit tot HOP-huise? Wanneer ons praat van grond, praat ons van die diepe pyn van die Afrika-mense.” Malema het aan sy ondersteuners gesê die besluit om Trollip te verwyder is deel van ŉ groter strategie van die EFF om in beheer van Nelson Mandelabaai te kom en die grond aan swart mense terug te gee. “Die grondkwessie is ŉ kardinale pilaar in die EFF. Ons is nie lojaal teenoor enigiemand nie, ons is lojaal teenoor die grond. Enigiemand wat wil grond hê, is ons vriend. Sommige van julle leiers vra hoekom ons nie in die regering ingaan nie. Ons gaan nie in ŉ regering ingaan wat nie vir julle grond gaan gee nie,” het hy gesê. “Ons het nooit gesê dat wit mense hierdie land moet verlaat nie. Geen wit mens sal oor ons loop nie. Ons sê die grond moet deur almal besit word volgens demografie. Wit mense moet grond besit en vroue moet grond besit, maar meer swart mense moet grond besit.” Malema het aan die skare gesê dat hy nie wit mense haat nie, maar dat hy “lief is vir swart mense” en dat hy enige pogings sal ondersteun om die swaarkry van swart mense in arm gemeenskappe te beëindig. “Ons mense ly onder Trollip. Hy het hierheen gekom en die elektrisiteit van ons mense afgesny. Om dit weer aan te kry kos R300. Waar moet ons mense dit kry?” Hy het belowe dat die EFF in Nelson Mandelabaai nie enige begrotings sal ondersteun wat aan die raad voorgelê word nie. Malema het ook na Trollip gekap wat “gespog” het oor die 92% oorwinning in die tussenverkiesing in Wyk 1 in Nelson Mandelabaai. “Hy [Trollip] weet dit nie, maar hy ontbloot net homself. Dit wys net daar is geen swart mense in Wyk 1 nie, want die huise daar is duur. PE het nie transformeer nie, daar is ŉ probleem hier. PE behoort aan ons ook, dit behoort nie aan Elizabeth daar in Europa nie,” het hy gesê. Malema het ook teruggekap na kritici wat meen hy is fascisties en gesê hy het nooit enigiemand doodgemaak nie. “Hulle het vir my gesê, jy het gesê jy sal moor vir Zuma en toe het jy om verskoning gevra, daarom is jy fascisties. Maar [pres. Cyril] Ramaphosa het nooit gesê hy sal moor vir enigiemand nie. Hy het gesê daar moet opgetree word teen die werkers in Marikana en daardie werkers is doodgemaak – Ramaphosa is nie ŉ fascis nie, hy is demokraties. Volgens die nuwe definisie is hy die tipe mens wat julle moet volg. Ek het nooit iemand in hierdie land doodgemaak of aangerand nie.” Vroeër vandeesmaand het die EFF, wat die DA gehelp het om ná die plaaslike verkiesing in Augustus 2016 beheer by die ANC oor te neem, ŉ mosie van wantroue in Trollip ingedien. Die EFF het die ondersteuning van elke ander opposisieparty, insluitend die ANC, nodig om die 61 stem-meerderheid in die raad van 120 setels te kry. Die DA het saam met sy oorblywende koalisievennote, die Congress of the People (Cope) en die African Christian Democratic Party (ACDP), altesaam 59 setels, terwyl die ANC 50 het, die EFF ses, die UDM twee en die PA, AIC en United Front een elk.